4. TÖRTÉNELMI TÁRSASTÁNCOK AZ ELSŐ LÉTEZŐ DOKUMENTUMOKTÓL A XIX. SZ. VÉGÉIG - különös tekintettel a barokk-klasszikus-romantikus zongorairodalomban használt műfajokra.

időtartam: 12 óra
nehézségi szint: professzionális 

A klasszikus zeneirodalom darabjai között is vannak táncok. Sok tánczenét játszunk, még többet, mint gondolnánk. Találkozunk vele önálló darabok, szvitek, ciklikus művekhez tartozó tételek formájában.

A szabályszerűen megkomponált táncokon kívül találkozhatunk:
 -  stilizált táncokkal, 
 -  általános vagy fantázia nevekkel ellátott művekkel, melyeket szabályos táncok formájában írtak meg, 
 -  konkrét tánc nevével ellátott művekkel, melyek tartalma azonban nem egyezik a címben szereplő
           tánccal,
-  és léteznek olyan művek is, melyek folyamatába a zeneszerző beleszőtt – néha csak nyomokban – 
          valamilyen táncot. 

Egyes táncokkal csak említés szintjén, másokkal behatóbban foglalkozom – ahogy a fontosságuk igényli – különös gonddal a hangszeres zenészek számára leghasznosabb ismeretekre. 40-nél több tánc kerül említésre. A középkort felületesen érintve, a reneszánsz táncoktól indulok (a későbbi táncoknál sokszor kell rájuk hivatkozni), és a XIX. sz. végénél fejezem be. 

A táncok elmélete és története mellett, érdekességként tánclejegyzési módokat, ruhadivatot, néhány fontos tánctörténeti tényt érintek, és jelentős mennyiségű audio/videó szemléltető anyagot mutatok – táncokat és zeneműveket egyaránt. 

Befejezésként – a problémás témakörök összegyűjtésével, csoportosítások, láncolatok, vonulatok ismertetésével, elméleti és módszertani segítséget próbálok adni a táncokkal inspirált zene tudatos előadásához, tanításához.

Az előadás tárgyát képező történelmi társastáncok:

Reneszánsz: 
Branle, Pavane, Passamezzo, Gagliarda, Saltarello, Tourdion, Romanesca, Volta, Moresca, Piva, Forlana

Barokk:
Ländler, Allemande, Courante, Sarabanda, Gigue, Canarie, Forlana, Siciliano, Pastorale, Musette, Hornpipe, Loure, Gavotte, Bourrée, Rigaudon, Menüett, Passepied, Passacaglia, Folia, Chaconne

Romantika:
Bolero, Tarantella, Eccossais, Quadrille, Első magyar körtánc, Díszmagyar, Palotás, Polonéz, báli/szalon Mazurka (nem tévesztendő össze Chopin Mazurkáival), Polka, Galopp, Walcer, (bécsi) Keringő.

